Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

En gruppe unges sammenkomst ved Davinde Sø sydøst for Odense endte fredag aften tragisk, da en 19-årig mand druknede i søen.

Det oplyser Fyns Politi i en pressemeddelelse.

Ulykken skete, da en ven til den 19-årige på et tidspunkt skubbede ham i vandet fra en bro. Ingen af kammeraterne vidste tilsyneladende, at han ikke kunne svømme.

Det er uvist, hvor længe den unge mand lå i vandet, før det gik op for vennerne, at der var noget galt og slog alarm.

Det lykkedes de unge at få ham bjærget i land. Men trods ihærdige forsøg lykkedes det ikke ambulancefolkene eller ambulancelægen at genoplive manden, der studerede i Odense.

Fyns Politi understreger i pressemeddelelsen, at der ikke var tale om et sidste skoledag-arrangement, og at ingen af de involverede var påvirket af spiritus.

De pårørende er underrettet om ulykken.

ritzau